Twakamala okumaliriza obudde obw’amazaalibwa ga Mukama waffe Yezu Kristu. Ebiseera kati bye tulimu bya kugoberera njigiriza ya Mukama waffe eyatumibwa okubunya Obwakabaka bwa Katonda mu mitima gyaffe abe nga yaagifuga. Kino Mukama waffe ky’agenda okussaako essira mu njigiriza ze. Buli azigoberera aleka byonna n’assa omutima ku Katonda by’ayagala.
Tujja kuwulira mu Mataayo (4, 12-23) nga Yezu atandika okuyigiriza ekigambo eky’okubanga Obwakabaka bwa Katonda mu mitima gy’abantu yasanga abasajja abasuubuzi, abavubi, abagagga be yasooka okuyita yali Simoni Petero ne Andereya muganda we. Bwe yamala abo ate n’asanga abooluganda abalala Yakobo ne Yoanna abaana ba Zebiddayo.
Bano bonna yabagamba nti mungoberere ndibafuula bavubi b’abantu. Evanjiri etugamba nti abasajja bano baaleka bizinesi yaabwe eyali efuna ne bamugoberera. Ku bw’omuntu bwabwe baali bayimiriddewo lwa kuvuba; byonna ebyali biyamba obulamu bwabwe nga biva mu kuvuba obulamu bwabwe bwonna okubeerawo nga buliwo mu kuvuba.
Omukama bwe yabayita byonna baabireka ne bamugoberera.
Kino kitegeeza nti okuva kati obulamu bwabwe tebukyaliwo ku lwa kuvuba. Wabula kati babutadde mu kugobereraMukama. Kyokka abagambye nti okuva kati bizinesi yaaabwe ebe mu kuvuba bantu era obulamu bwabwe kwe buba buyimirira. Ebyennyanja mwe baali bajja eky’okulya n’obugagga bajjanga kubuggya mu kuvuba bantu okubatuusa eri
Omukama nnyini nsibuko y’obugagga. Omukama yabayigiriza nti kigasa ki okwesiba ku by’obugagga eby’okunsi ebivunda ne biwunya ng’ebennyanja ne baleka ensibuko y’obugagga. Awokye yava abagamba nti mugende muvube abantu nga mubazza eri ssebintu.
Bakristu baganda bange ffena mu batisimu Omukama atuyita naffe twegatte ku mulimu ogw’obutume ogw’okuvuba abantu. Buli omu kuffe Mukama amuyita mu butume obw’enjawulo.
Okugeza Omukama bw’akuyita mu bulamu obw’obufumbo, genda munsi oyagaze abalala obufumbo bakwegatteko. Awo oba ovubye. Bw'obeera omusomesa, oba omunnaddini oba mu ngeri yonna Omukama gy’aba akuyiseemu genda mu bulamu obwo ate era obwagaze n'abalala.
Mu ngeri eno ffenna atuyita mu bulamu obw’enjawulo ne tuleka byonna ne twemalira mu kwagaza abalala obulamu obwo. Olwo ffenna tuba tuvudde mu kuvuba eby’ennyanja ebitugaggawaza ffekka ne tugenda tuvuba abantu ne badda eri Omukama. Bakristu baganda bange buli omu Katonda mu bulamu bwe yamuyitiramu agende abwagaze n’abalala era avube abalala.
Mbaagaliza Ssande ennungi
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn